Τζάνικ Γκερς

Ο Γιάνικ Ρόμπερτ Τζερς (Janick Robert Gers, 27 Ιανουαρίου 1957) είναι Άγγλος κιθαρίστας, μέλος του χέβι μέταλ συγκροτήματος Iron Maiden από το 1989 μέχρι σήμερα, ενώ γνωστές είναι οι συνεργασίες του με το προσωπικό σχήμα του τραγουδιστή Μπρους Ντίκινσον και τους Gillan.

 Ο Γιάνικ Τζερς γεννήθηκε στις 27 Ιανουαρίου 1957 στο Χάρτλπουλ της βορειοανατολικής Αγγλίας. Ξεκίνησε να ασχολείται με την κιθάρα σε ηλικία έντεκα ετών, παίζοντας την πρώτη του συναυλία στα σχολικά του χρόνια. Το πρώτο του συγκρότημα ήταν οι White Spirit, οι οποίοι έγιναν επαγγελματίες το 1975 και έπαιζαν κυρίως διασκευές σε τραγούδια των Pink Floyd και των Led Zeppelin. Το 1980, υπέγραψαν συμβόλαιο με τη "Neat Records" και κυκλοφόρησαν το σινγκλ "Backs to the Grind" και το άλμπουμ "White Spirit", τον Σεπτέμβριο εκείνης της χρονιάς. Την παραγωγή του δίσκου είχε αναλάβει αρχικά ο τραγουδιστής των Deep Purple, Ίαν Γκίλαν, αφήνοντας τη δουλειά τελικά στον Τζον ΜακΚόι. Οι White Spirit περιόδευσαν ανοίγοντας τις εμφανίσεις των Gillan, αλλά στο τέλος της περιοδείας τους παρουσιάστηκαν σοβαρά οικονομικά προβλήματα όταν δεν μπορούσαν να αντικαταστήσουν το φορτηγάκι με το οποίο μετακινούνταν, όταν αυτό διαλύθηκε σε ατύχημα.Τον Ιούνιο του 1981, ο κιθαρίστας Μπέρνι Τορμ αποχώρησε από τους Gillan, με τον Τζερς να παίρνει τη θέση του, κυκλοφορώντας το δίσκο "Double Trouble" τον Οκτώβριο εκείνης της χρονιάς. Το συγκρότημα εμφανίστηκε σαν πρώτο όνομα στο φεστιβάλ του Ρέντινγκ κατά την περιοδεία για την προώθηση του δίσκου, ενώ το 1982 κυκλοφόρησαν το "Magic" και έπαιξαν με τους Status Quo, τους Saxon και τους Uriah Heep στο "Monsters of Rock" του Ντόνινγκτον. Παρά την επιτυχία τους, οι Gillan διαλύθηκαν όταν ο Ίαν Γκίλαν αποφάσισε να συνεχίσει με τους Black Sabbath, κυκλοφορώντας το δίσκο "Born Again". Ο Τζερς επέστρεψε στο πανεπιστήμιο για να σπουδάσει Κοινωνιολογία και Αγγλική λογοτεχνία, ενώ ταυτόχρονα έπαιξε στους Gogmagog μαζί με τον Πολ Ντι Άνο ηχογραφώντας το ΕΡ σινγκλ "I Will Be There". Το 1988, συνεργάστηκε με τον τραγουδιστή Ντέρεκ Ντικ, γνωστό με το ψευδώνυμο "Fish", ο οποίος ήταν παλιότερα μέλος των Marillion. Μαζί, συνέθεσαν το κομμάτι "View From The Hill" από το άλμπουμ "Vigil in a Wilderness of Mirrors" το οποίο κυκλοφόρησε στις 29 Ιανουαρίου 1990.Στη συνέχεια, ο Τζερς δέχτηκε ένα τηλεφώνημα από τον παλιό του συμμαθητή του, Μπρους Ντίκινσον, ο οποίος τον προσκάλεσε να παίξει στον πρώτο του προσωπικό δίσκο με τίτλο "Tattooed Millionaire" και στην επακόλουθη περιοδεία. Μετά την αποχώρηση του Άντριαν Σμιθ από τους Iron Maiden, ο Τζερς έκανε οντισιόν για την θέση. Ο πρώτος δίσκος του με το συγκρότημα ήταν το "No Prayer for the Dying" με τις μεγάλες επιτυχίες "Bring Your Daughter... to the Slaughter" και "Holy Smoke", για να ακολουθήσει το "Fear of the Dark" το 1992, με το συγκρότημα να παίζει σαν πρώτο όνομα στο "Monsters of Rock" του Ντόνινγκτον. Το 1993, ο Ντίκινσον αποχώρησε, δίνοντας τη θέση του στον Μπλέιζ Μπέιλι για τα άλμπουμ "The X Factor" (1995) και "Virtual XI" (1998). Το 1999, οι Ντίκινσον και Σμιθ επέστρεψαν στους Iron Maiden, με τον Γκερς να παραμένει σχηματίζοντας την τριάδα Σμιθ / Μάρεϊ / Τζερς για τα ιδιαίτερα επιτυχημένα "Brave New World" (2000), "Dance of Death" (2003), "A Matter of Life and Death" (2006), "The Final Frontier" (2010) και "The Book of Souls" (2015). Είναι παντρεμένος με τη Σάρα Τζερς και έχουν δύο παιδιά, τη Σιαν και τον Ντίλαν, ενώ είναι οπαδός της Χάρτλπουλ Γιουνάιτεντ.Τα συγκροτήματα τα οποία τον επηρέασαν ήταν οι Deep Purple, Led Zeppelin, Beatles, Free, Black Sabbath, Pink Floyd, κ.α. ενώ οι πιο επιδραστικοί προς αυτόν κιθαρίστες ήταν οι Ρίτσι Μπλάκμορ, Τόνι Αϊόμι, Ρόρι Γκάλαχερ, Τζίμι Πέιτζ, Ντέιβιντ Γκίλμορ και Πωλ Κοσσόφ. Η κιθάρα την οποία χρησιμοποιεί είναι Fender Stratocaster, ενώ έχει παίξει και με Gibson για το ομώνυμο κομμάτι του δίσκου "Dance of Death". JANICK GERS BIOGRAPHY - Angelfire Janick Gers - MaidenFans.com Janick Gers - Encyclopaedia Metallum: The Metal Archives Janick Gers | Credits | AllMusic Επίσημη ιστοσελίδα των Iron Maiden